AfriForum verklaar dispuut met MultiChoice oor dubbele standaarde - Wêreldwyd
AfriForum verklaar dispuut met MultiChoice oor dubbele standaarde
deur Wêreldwyd | Mei 30, 2019 | Blitsnuus
Die burgerregte-organisasie AfriForum het vandag ’n dispuut met MultiChoice verklaar na aanleiding van die inkonsekwente toepassing van dié televisiemaatskappy se politieke beleid. Dít volg nadat MultiChoice aangekondig het dat hulle beleid is om nie blootstelling te gee aan persone wat verdelende uitsprake maak nie, maar hierdie beleid word slegs met betrekking tot een individu toegepas.
Die kunstenaar Ntsiki Mazwai publiseer gereeld rassistiese en aanhitsende kommentaar teenoor minderhede op sosiale media, maar is onlangs as aanbieder van die kletsprogram Show me Loveaangestel, wat op Moja Love (kanaal 157 op DSTV) uitgesaai word.
Ernst Roets, adjunk uitvoerende hoof van AfriForum, sê dat MultiChoice die volste reg het om ’n politieke beleid te volg, maar dat kliënte ook die reg het om in daardie geval daarop aan te dring dat dit konsekwent toegepas word.
“As Hofmeyr van alle platforms verbied word omdat sy uitsprake verdelend is, maar mense soos Mazwai word beloon deur hulle as aanbieders aan te stel, dui dit daarop dat MultiChoice nie werklik eenheid nastreef nie, maar bloot dubbele standaarde bedryf.”
Roets sê verder dat die konsekwente toepassing van MultiChoice se beleid daarop sou neerkom dat die maatskappy by geen verdere borgskappe van politieke partye wat verdelende uitsprake maak, betrokke sal wees nie. Dit sluit die ANC in. In hierdie verband verwys Roets na adjunkpresident David Mabuza se dreigement dat daar ’n gewelddadige oorname gaan wees as wit mense nie uit vrye keuse hul eiendom aan swart mense oorhandig nie, en die ANC-sekretaris-generaal, Ace Magashule, se bewering dat wit mense die afstammelinge van koloniste is wat “ons” (swart mense) se rykdom gesteel het.
“Dit blyk uit hul eie optrede dat dit gewis nie die geval is nie en dat MultiChoice slegs beoog om sensuur met inkonsekwente optrede toe te pas,” sê Roets.
AfriForum moedig lede van die publiek aan om hul stemme tot die dispuut met MultiChoice te voeg deur die webblad www.multichoicedispuut.co.za te besoek.